ປ. ໂອບາມາ ຕ້ອນຮັບ ນາຍົກລັດຖະມົນຕີ Trudeau ທີ່ ທຳນຽບຂາວ
ຫລັງຈາກພິທິຕ້ອນຮັບແລ້ວ ການເຈລະຈາ ລະຫວ່າງປະທານາທິບໍດີໂອບາມາ ແລະທ່ານ Trudeau ກໍໄດ້ເພັ່ງເລັງໃສ່ ການຕໍ່ສູ້ ກັບພວກຫົວຮຸນແຮງ ລັດອິສລາມ.
ປະທານາທິບໍດີສະຫະລັດ ທ່ານບາຣັກ ໂອບາມາ ໄດ້ໃຫ້ການ ຕ້ອນຮັບນາຍົກລັດຖະມົນຕີການາດາທ່ານ Justin Trudeau ຢູ່ທີ່ທຳນຽບຂາວ ໃນວັນພະຫັດວານນີ້ ໃນການຢ້ຽມຢາມຢ່າງ ເປັນທາງເທື່ອທຳອິດໃນຮອບເກືອບສອງທົດສະວັດ ປະທານາທິບໍໂອບາມາ ກ່າວໃນລະຫວ່າງກອງປະຊຸມຖະແຫຼງ ຂ່າວຮ່ວມກັບທ່ານ Trudeau ວ່າພວກເຮົາໄດ້ຖືກສືບສານມາ ນຳກັນຢ່າງເລິກເຊິ່ງໃນຖານະທີ່ເປັນສັງຄົມ ເປັນເສດຖະກິດຊຶ່ງ ໃນບາງຄັ້ງບາງຄາວ ໄດ້ມີການຫຼັງລືມໄປວ່າ ຄວາມສຳພັນຂອງ ພວກເຮົາເປັນທີ່ໜ້າປະທັບໃຈສ່ຳໃດ ໃນລະຫວ່າງພິທີຕ້ອນຮັບຕອນໄປຮອດໃນເຊົ້າວານນີ້ ທ່ານໂອບາມາໄດ້ກ່າວຢ້ຳເຖິງຫຼັກ ຄຸນຄ່າຮ່ວມ ເຊັ່ນ ການຮັກສາສຸຂະພາບສາກົນ ອິດສະຫຼະພາບ ໃນການນັບຖືສາສະໜາ ແລະຄວາມຫລາກຫລາຍຂອງປະເທດທັງສອງ ປະທານາທິບໍດີສະຫະລັດ ກ່າວວ່າ ໃນຖານະທີ່ເປັນພັນທະມິດ ຂອງອົງການເນໂຕ້ ພວກ ເຮົາແມ່ນມີຄວາມເປັນເອກກະພາບກັນໃນການຕໍ່ຕ້ານການກໍ່ການຮ້າຍແລະການສະໜັບ ສະໜຸນສິດທິຂອງປະເທດຕ່າງໆເຊັ່ນຢູເຄຣນໃນການຕັດສິນໃຈເພື່ອຊີ້ຊະຕາກຳຂອງຕົນ ເອງ ໃນຖານະທີ່ເປັນຜູ້ນຳ ຢູ່ອົງການສະຫະປະຊາຊາດ ພວກເຮົາແມ່ນລຸກຂຶ້ນ ໃຫ້ການສະໜັບສະໜຸນຕໍ່ສັນຕິພາບແລະຄວາມໝັ້ນຄົງ ຕະຫລອດທັງສິດທິມະນຸດຂອງປະຊາຊົນ ໃນທຸກຫົນແຫ່ງ ຢູ່ທີ່ເດີ່ນກ້ຳໃຕ້ ຂອງທຳນຽບຂາວ ຝູງຊົນໄດ້ພາກັນໂຮ່ຮ້ອງສະໜັບສະໜຸນ ໃນຂະນະທີ່ທ່ານໂອບາມາ ແລະທ່ານ Trudeau ຈັບມືກັບພວກທີ່ໄປຕ້ອນຮັບ ທີ່ບາງຄົນກ່າວອອກ ມາ ໃນການສະແດງຄວາມປະຫລາດໃຈວ່າ ໂອ້ພະເຈົ້າ ຫລາຍໆຄົນມອງເຫັນວ່າ ນາຍົກລັດຖະມົນຕີການາດາ ທີ່ມີຄວາມກະຕືລືລົ້ນ ຄົນໃໝ່ນີ້ ເປັນຄືກັນກັບນ້ອງຊາຍຂອງທ່ານໂອບາມາ ເຊັ່ນດຽວກັນກັບປະທານາທິບໍດີສະຫະລັດ ທ່ານ Trudeau ທີ່ມີອາຍຸ 44 ປີໄດ້ ໂຄສະນາ ຫາສຽງໃນລັກສະນະທີ່ຄ້າຍຄືກັນດ້ວຍການໃຫ້ຄວາມຫວັງແລະເພື່ອການປ່ຽນແປງ ພັກ ເສລີນິຍົມຂອງທ່ານ ໄດ້ຮັບໄຊຊະນະ ໃນການເລືອກຕັ້ງສະພາແຫ່ງຊາດໃນເດືອນຕຸລາປີ ກາຍ ໂດຍໄດ້ເຂົ້າກຳອຳນາດແທນນາຍົກລັດຖະມົນຕີ Stephen Harper ແລະພັກນິຍົມ ແນວທາງເດີມຂອງທ່ານ ທີ່ໄດ້ເຂົ້າກຳອຳນາດມາແຕ່ປີ 2006